Valgkampen har været i gang siden onsdag, men det er først fra lørdag klokken 12, at det bliver rigtig tydeligt, at der er valg i Danmark. Fra det tidspunkt må valgplakaterne hænges op, og det betyder, at folketingskandidater, frivillige og ungdomspartier står klar til at kravle op i lygtepælene i jagten på de bedste pladser. -	Jeg er spændt, og jeg glæder mig til det. Vi har forberedt os i lang tid, og nu går det endelig løs, siger Valdemar Kristian Mejlholm, der er formand for Konservativ Ungdom i Aalborg. Han er kampagnekoordinator for den konservative folketingskandidat Alexander Klitgaard Mikkelsen. Første gang på den store scene Valdemar Kristian Mejlholm meldte sig ind i Konservativ Ungdom sidste gang, der var folketingsvalg i Danmark i 2019. Siden har han været med til at føre valgkamp under kommunal- og regionsvalget, men det er første gang, han er med til en folketingsvalgkamp: -	Det er første gang på den helt store scene, og der er selvfølgelig lidt mere på spil, så vi ser frem til at komme i gang, og så håber vi også, at vi får et pænt resultat ud af det, siger han. Folketingsvalget bliver afholdt 1. november, så de næste 3,5 uger bliver travle for Valdemar Kristian Mejlholm og mange andre ungdomspolitikere i Danmark. Men selvom det bliver travlt, bliver det også en sjov tid, spår KU-formanden i Aalborg: -	Vi skal ud at hænge nogle plakater op, og vi skal ud at snakke med folk, og det glæder jeg mig meget til.

Opsummering:
Klokken 12 kan folketingskandidater og frivillige klatre op i lygtepælene og hænge valgplakater op.